Myndir úr eftirlitsflugvélum frá Kyrrahafsríkinu Tonga sýna að þar er allt þakið ösku eftir gríðarlegt sprengigos á laugardag. Enn er nánast sambandslaust við landið.
Öll hús á einni eyju í eyríkinu Tonga á Kyrrahafi eru ónýt eftir gríðarlegt sprengigos á laugardag. Tvö hús eru uppistandandi á annarri, samkvæmt upplýsingum sem stjórnvöld sendu frá sér í dag. Vitað er um þrjú andlát. Að mestu hefur verið sambandslaust við landið frá því að gosið hófst og upplýsingar um ástandið því litlar enn sem komið er. Flugvélar hafa enn ekki getað lent vegna öskunnar.
Óhætt þótti að senda eftirlitsflugvélar frá Ástralíu og Nýja Sjálandi til Tonga í gær til að kanna aðstæður. Myndir úr þeim og frá gervihnöttum sýna að þar er allt þakið ösku. Í gosinu slitnaði sæstrengur milli Fiji og Tonga. Því hafa upplýsingar einungis borist um gervihnattasíma, en sambandið er slitrótt. Unnið er að því að koma á símasambandi milli eyjanna. Talið er að alþjóðaflugvöllur landsins sé óskemmdur. Vonir standa til að hægt verði að senda þangað flugvélar um leið og öskuskýið hverfur. Fregnir hafa borist af því að hópur manna sé að moka af brautunum með skóflum.
Stephane Dujarric, talsmaður Sameinuðu þjóðanna, hefur eftir heimildarmönnum sínum á Tongatapu, stærstu eyju landsins að þar hafi orðið miklar skemmdir á innviðum. Að hans sögn beinast aðaláhyggjurnar að afdrifum íbúa á eyjunum Mango og Fonoi, sem liggja rétt yfir sjávarmáli. Fyrstu upplýsingar frá stjórnvöldum á Tonga bárust í dag um algera eyðileggingu á einni eyju og nær algjöra á annarri. Óljóst er um manntjón nema hvað lík tveggja heimamanna hafa fundist. Þá hefur verið tilkynnt að bresk kona hafi dáið þegar flóðbylgja bar hana á haf út.
Á Tonga eru 176 eyjar, þar af 36 í byggð. Á þeim búa rúmlega 104 þúsund manns.
Allt er þakið ösku í kyrrahafsríkinu Tonga eftir mikið sprengigos þar um helgina. Enn er nánast sambandslaust við landið og öll hús á einni eyju ónýt. 